題吉州聶倅談風月軒
作者：曾丰
朝代：宋

paragraphs: 黄堂指顧了凡最，紅幕奔馳了苛碎。
更無可了別駕翁，贏得徜徉是非外。
未有可偷風月天，崢嶸新起東偏廢。
風含渾沌竅裏音，月弄光明藏中態。
吹開雲雨天益高，照破山河地加大。
兼之足以答公餘，妙處何人同領會。
無酒客有詩相酬，有酒可無客相對。
主酣客醉舌俱饒，說到無聲無色界。
髮難恃細併毛融，骨不禁清連肉蛻。
目不信爲山河影，耳豈信爲天地籟。
主困欲眠客且歸，不容耳目寧容喙。